COVID-19 seta' wassal għaż-żieda fil-fkieren! Is-Sajf 2020 kien wieħed rekord għall-ammont ta' fkieren tal-ilma baħar li faqqsu fuq il-bajjiet tal-Gżejjer Maltin … bin-numru sabiħ ta' 305 fkieren żgħar. B'kollox kien hawn sitt bejtiet, bi tnejn minnhom ma ġewx innotati qabel ma faqqsu, u b'hekk ma kellhomx protezzjoni bħall-bejtiet l-oħra li lejl u nhar kienu bl-għassa magħhom minn għadd ta' voluntieri. Bejn it- 2 u t-3 ta' Awwissu faqqsu 84 fekruna tal-ilma baħar mill-ewwel bejta fuq il-Bajja tar-Ramla l-Ħamra … l-ewwel darba wara 70 sena li l-Gżira Għawdxija esperjenzat avveniment bħal dan. Fit- 23 tal-istess xahar , voluntieri ta' Nature Trust Malta qattgħu lejl mill-isbaħ fuq il-Bajja tar-Ramla tal-Mixquqa, hekk kif kienu preżenti waqt li 50 fekruna faqqsu u rħewlha lejn il-baħar biex jibdew ħajjithom! Umbagħad, jumejn wara , 26 fekruna oħra komplew ifaqqsu. Settembru beda b'aħbar xejn sabiħa, hekk kif fit- 3 tax-xahar , sfortunatament, il-fkieren kollha ta' bejta li kien hemm fuq il-Bajja tal-Fajtata, f'Marsaskala, instabu kollha mejtin minn xi tfal li kienu qed jilgħabu bir-ramel. Din il-bejta ħadd ma kien jaf biha. U għalkemm fekruna waħda biss instabet ħajja, din ukoll mietet ftit minuti wara. Tlett ijiem wara, fis- 6 ta' Settembru , dawk fil-Bajja Għawdxija tar-Ramla ħadu sorpriża liema bħalha, hekk kif spiċċaw jgħumu ma' 58 fekruna tal-ilma baħar li kienu għadhom kemm faqsu … minn bejta oħra li wkoll ħadd ma kien jaf biha. Imbagħad, bejn il-lejl tat- 22 u 23 ta' Settembru kienu 17-il fekruna tal-ilma baħar li faqqsu u rħewlha għall-bidu ta' ħajjithom. Sfortunatament, 66 bajda oħra baqgħu ma faqsux kawża tal-ammont qawwi ta' xita li għamlet. U l-aħħar bejta għal dan is-Sajf kienet dik tas- 7 ta' Ottubru fuq il-Bajja tal-Għadira, fejn b'kollox faqqsu 70 fekruna żgħira minn 90 bajda. Fis-snin l-imgħoddija, pajjiżna kien jara biss medja ta' bejta kull sentejn, iżda din is-sena jidher li l-pajjiżi Ewropej kollha raw żieda drastika. Angelique Lofaro minn Nature Trust Malta spjegat ma' NET News li hu maħsub li din iż-żieda waslet minħabba n-nuqqas ta' xkiel minn vapuri, boat parties u nies li jżuru l-bajjiet minħabba l-pandemija tal-Covid-19. Għas-snin li ġejjin, Angelique saħqet dwar l-importanza li dawk li jżuru l-bajjiet iżommuhom nodfa u ma jħallux ħofor jew kastelli tar-ramel qabel jitilqu, hekk kif dawn ikunu ta' xkiel kemm biex il-fkieren ibejtu, kif ukoll biex iż-żgħar jaslu sal-baħar. Ikkummenta //= $special ?>